{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":39,"n_cols":6,"rows_kept":39,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje o Nacrtu prijedloga Uredbe o mjerama društveno odgovornog priređivanja igara na sreću"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"HRVATSKA UDRUGA PRIREĐIVAČA IGARA NA SREĆU","UREDBA","Izostanak TRIS notifikacije\n\nPonovno ističemo kako predmetna Uredba nije upućena na TRIS postupak, iako je to zakonska obveza u slučajevima kada nacionalni propis sadrži tehničke specifikacije, zahtjeve ili postupke koji mogu utjecati na tržište, pristup tržištu ili slobodno pružanje usluga unutar Europske unije.\n\nU ovom slučaju, Uredba uvodi čitav niz tehničkih i operativnih rješenja, uključujući nove ili izmijenjene formate i protokole razmjene podataka, specifikacije sučelja, sigurnosne standarde, zahtjeve za arhiviranje i nadzor podataka, automatizirane procese provjere te uvjete integracije s nacionalnim sustavima. To su elementi koji izravno potpadaju pod definiciju “tehničkog propisa” iz članka 1. Direktive (EU) 2015/1535, zbog čega je notifikacija bila obvezna.\n\nIsto vrijedi i za prateće pravilnike, osobito dokumentaciju za uspostavu Registra isključenih igrača (RII), koja sadrži detaljne tehničke upute, API specifikacije, sigurnosne protokole, formate podataka, integracijske zahtjeve i obrasce nužne za razmjenu i provjeru informacija između priređivača, regulatora i drugih državnih sustava. Radi se o tehničkim rješenjima koja uvjetuju način pružanja usluge, što izravno aktivira obvezu TRIS notifikacije i razdoblja mirovanja prije stupanja na snagu.\n\nIzostanak ovog postupka nije samo proceduralni propust, već potencijalno dovodi u pitanje pravnu primjenjivost tih odredbi, sukladno sudskoj praksi Suda EU (npr. predmet C-194/94 CIA Security International SA). Također se propušta omogućiti pravovremeno očitovanje drugih država članica, sprječavanje tehničkih barijera i osiguranje interoperabilnosti na jedinstvenom tržištu.\n\nSmatramo da je nužno naknadno provesti TRIS notifikaciju i odgoditi primjenu svih odredbi tehničke prirode do isteka propisanog razdoblja mirovanja, kako bi se postupak uskladio s pravom Europske unije i izbjegle pravne posljedice neusklađenosti.","Nije prihvaćen","Sukladno članku 9. Zakona o postupku notifikacije u području tehničkih propisa i propisa o uslugama informacijskog društva nadležno tijelo (javnopravno tijelo koje je stručni nositelj izrade propisa) odgovorno je za provedbu postupka notifikacije. Navedeno tako podrazumijeva i procjenu te odluku o tome da li nacrt propisa sadrži odredbe koje se mogu kvalificirati kao tehnički propis, temeljem kojih je potrebno provesti postupak notifikacije.\nPrijedlogom Uredbe implementiraju se mjere društveno odgovornog priređivanja s ciljem smanjenja sve veće dostupnosti igara na sreću, smanjenja vidljivosti i atraktivnosti prostora za igre na sreću te ograničavanja oglašavanja na prostorima za igre na sreću.\nS obzirom na navedeno, stajalište stručnog nositelja izrade predmetnog propisa je da odredbe Prijedloga Uredbe nisu tehnički propis te stoga ne podliježu postupku notifikacije."]
[2,"HRVATSKA UDRUGA PRIREĐIVAČA IGARA NA SREĆU","UREDBA","Opći komentar\n\nPredloženi akt nije usklađen sa Zakonom o igrama na sreću niti s relevantnim podzakonskim propisima - Pravilnicima i drugim normativnim aktima - te ostavlja širok prostor za različita i subjektivna tumačenja. Umjesto jasnog i jednoznačnog normiranja, tekst otvara mogućnosti manipulacija i proizvoljnih interpretacija, što će neizbježno dovesti do pravnih sporova, povećanja troškova i neravnomjerne primjene u praksi.\n\nVremenski okvir savjetovanja, proveden “tiho” i u jeku ljetnih godišnjih odmora, predstavlja grubo ograničavanje sudjelovanja šire javnosti i svih relevantnih dionika. Takav postupak suprotan je temeljnim načelima transparentnosti i participativnog donošenja propisa, propisanima Zakonom o pravu na pristup informacijama, Zakonom o procjeni učinaka propisa i Kodeksom savjetovanja (NN 140/2009). Ti propisi jasno nalažu:\n• da se savjetovanja provode pravovremeno i otvoreno, uz objavu svih relevantnih materijala,\n• da se osigura najmanje 30 dana za očitovanja, osim u iznimnim slučajevima koji moraju biti posebno obrazloženi,\n• da se svim zainteresiranima omogući jednak pristup i stvarna mogućnost sudjelovanja.\n\nUsporedba s dobrom praksom drugih država članica EU (npr. UK - konzultacije traju često i 12 tjedana; Njemačka - višefazne javne rasprave; Nizozemska - kombinacija digitalnih i fizičkih konzultacija) dodatno potvrđuje da je ovdje riječ o namjerno suženom i netransparentnom postupku.\n\nOčito je da je ovo eSavjetovanje provedeno u razdoblju kada većina građana i stručne javnosti nije bila dostupna te u kraćem roku od propisanog - čime se svjesno onemogućilo kvalitetno sudjelovanje.\nPredlažemo ponovno savjetovanje u redovnom, zakonski propisanom roku, izvan perioda kolektivnih godišnjih odmora.\n\nPrimjetno je i nesporno da su predložena rješenja gotovo isključivo usmjerena prema zemaljskim objektima za igre na sreću (land-based). Budući da važeći Zakon, predložena Uredba i Pravilnici obuhvaćaju sve vrste priređivača, ovakva selektivnost je nelogična, nerazumna i kontraproduktivna.\n\nOštro pitamo – kome točno smeta jedan oblik priređivanja i zašto se, unatoč zakonskoj obvezi jednakog postupanja, izostavlja donošenje sveobuhvatnih mjera koje bi obuhvatile i pitanje ilegalnih aktivnosti? Odgovor na ovo pitanje više se ne može izbjegavati.\n________________________________________\n\nUkidanje mjere minimalne udaljenosti između casina i automat klubova\n\nUkidanje obveze minimalne udaljenosti od 500 metara između casina i automat klubova spominje se “tiho” i pravno nespretno, ovdje i u samim izmjenama Pravilnika - pri čemu bi i laik mogao pretpostaviti da se radi o “sitnoj korekciji”, a ne radikalnom rušenju temeljne logike prostornog rasporeda. Takav pristup direktno narušava povjerenje u regulatorni proces.\n\nNužno je uskladiti ovu pravnu nedorečenost i nesklad s izmjenama i dopunama Pravilnika, u kojem se predmetni članak briše samo djelomično(Čl. 3. Nacrta prijedloga Pravilnika o izmjenama i dopunama Pravilnika o prostornim i tehničkim uvjetima priređivanja igara na sreću u casinima, na automatima i uplatnim mjestima kladionica). Potrebno je jasno i transparentno reći: ukidamo distancu od 500 metara između AUTOMAT KLUBOVA I CASINA - i ovo je obrazloženje zašto. Sve drugo je pravno i komunikacijski neodgovorno.\n\nPosljedice: u pojedinim naseljima ili gradskim četvrtima mogli bismo svjedočiti scenarijima gdje se pet ili više objekata iste namjene nalazi doslovno jedan do drugoga. Koja je tada svrha Zakona? Jesu li saborski zastupnici svjesno podržali ovakav rasplet? Kako će se pred javnošću opravdati mjera koja izravno proturječi razlozima ranije uvedenih prostornih ograničenja? Jesu li brojni negativni komentari tijekom donošenja Zakona zapravo bili podrška upravo ovakvom ishodu? Što se krije iza ove odredbe? Kako će nadležna tijela objasniti ovu izmjenu kada njezine posljedice postanu očite?\nI, konačno - jesu li pojedini članovi interesnih političkih grupa uzaludno hodali centrom Zagreba i javno nabrajali objekte za igre na sreću, ako sada istim tim izmjenama omogućuju njihovu još veću koncentraciju?\n\nSnažno se protivimo predloženom rješenju i odlučno tražimo zadržavanje postojeće regulative, odnosno distance od 500 metara između automat klubova i casina.\n________________________________________\n\nSmatramo također kako predmetna Uredba, u svom trenutnom obliku i rokovima, nameće iznimno složena tehnička i logistička rješenja koja se moraju implementirati kod velikog broja priređivača igara na sreću te na znatnom broju fizičkih lokacija diljem Republike Hrvatske. Riječ je o procesima koji zahtijevaju značajna ulaganja, nabavu specijalizirane opreme, razvoj i integraciju novih softverskih rješenja, provedbu testiranja, edukaciju zaposlenika te prilagodbu poslovnih procedura. Sve navedeno potrebno je uskladiti uz istodobno održavanje nesmetanog poslovanja, što predstavlja dodatni izazov.\n\nUzimajući u obzir i to da dio propisanih rješenja podrazumijeva nabavu opreme i usluga od vanjskih dobavljača, na koje priređivači nemaju potpunu kontrolu u pogledu rokova isporuke, te da su pojedini tehnički standardi i detaljne upute još uvijek u fazi razrade, jasno je da ovako kratak rok provedbe može rezultirati nepotpunim ili neusklađenim rješenjima. Posljedično, to može dovesti do tehničkih problema, prekida rada ili pada kvalitete usluge, što izravno utječe na korisnike i ugled same industrije.\n\nStoga predlažemo produljenje roka za usklađivanje, odnosno odgodu stupanja na snagu svih pratećih propisa vezanih uz Zakon o igrama na sreću, kako bi se omogućilo dovoljno vremena za kvalitetnu, sigurnu i ujednačenu implementaciju, bez narušavanja stabilnosti poslovanja i tržišta.","Djelomično prihvaćen","Prijedlog Uredbe donosi se temeljem odredbi Zakona o izmjenama i dopunama Zakona o igrama na sreću koji je stupio na snagu 1. svibnja 2025. a kojim je propisan i rok za donošenje uredbe te se s obzirom na navedeno nije moglo postići da procedura donošenja predmetnog akta završi prije ljetnog razdoblja. \nSukladno obrazloženju objavljenom na stranicama eSavjetovanja, trajanje savjetovanja u vremenu od 20 dana određeno je kako bi se priređivači igara na sreću što ranije upoznali s pravilima uređenja prostora za igre na sreću i funkcionalnostima tehničkog modela identifikacije igrača (osobito s aspekta vremena potrebnog za provedbu postupka javne nabave) kako bi iste mogli prilagoditi u zakonski propisanom roku do 1. siječnja 2026.\nTakođer, s obzirom da se Prijedlogom Uredbe regulira obveza usklađenja lokacija na kojima se priređuje igre na sreću s propisanim prostornim i tehničkim uvjetima, koje su priređivači obvezni provesti nakon ponovnog stjecanja prava priređivanja, bilo je neophodno da priređivači igara klađenja kojima 26. listopada 2025. istječe pravo priređivanja, pravovremeno raspolažu informacijom o uvjetima  nastavka rada na lokacijama na kojima su već priređivali igre klađenja.\nDo donošenja novele Zakona o igrama na sreću, provedene normativne izmjene vezane uz područje igara na sreću bile su usmjerene na reguliranje zabrane obavljanja gospodarske djelatnosti putem interneta priređivačima koji nisu stekli pravo priređivanja igara na sreću temeljem važećih propisa u Republici Hrvatskoj. Zabrana rada se provodi blokadom Internet stranica  i blokadom uplata u igre priređivača koji nisu stekli pravo priređivanja. \nNovela Zakona o igrama na sreću te nastavno predmetni Prijedlog Uredbe usmjereni su prema zaštiti igrača budući da je analiza tržišta igara na sreću kao osnovnu problematiku istakla agresivno oglašavanje igara na sreću u medijima od strane priređivača s dozvolom priređivanja igara na sreću u Republici Hrvatskoj i problem razvoja ovisnosti o igrama na sreću, zbog povećanja broja osoba koji koje su sklonost prekomjernom igranju razvile sudjelujući u igrama na sreću priređivača koji imaju stečeno pravo priređivanja u Republici Hrvatskoj.  \nTijela državne uprave, u okviru svojih nadležnosti, daju tumačenja propisa kada je potrebno razjasniti kako bi se postigla jedinstvena primjena i uskladila različita tumačenja propisa te će Ministarstvo financija, Porezna uprava, ukoliko se pokaže potrebnim, isto učiniti i vezano uz primjenu odredbi predmetnog Prijedloga Uredbe.\nUredbom je propisano da udaljenost automat klubova i casina od odgojno-obrazovnih ustanova i vjerskih objekata ne smije biti manja od 500 metara.  Navedena mjera u kombinaciji s mjerama koje reguliraju  način vanjskog uređenja prostora za igre na sreću i oglašavanje na vanjskim dijelovima prostora za igre na sreću adekvatne su za postizanje cilja smanjenje dostupnosti i vidljivosti igara na sreću,  radi zaštite maloljetnika i ranjivih skupina od štetnih utjecaja igara na sreću i smanjivanje poticanja na sudjelovanje u igrama na sreću.\nČlankom 20. stavak 4. Zakona o izmjenama i dopunama Zakona propisano da stupanjem na snagu Uredbe prestaje važiti članka 8. stavak 2. Pravilnika o prostornim uvjetima i tehničkim uvjetima za priređivanje igara na sreću u casinima, na automatima i uplatnim mjestima kladionica. Zbog navedenog  člankom  3.  Pravilnika o izmjenama i dopunama Pravilnika  o prostornim i tehničkim uvjetima za priređivanje igara na sreću kojim se mijenja članak 8. važećeg pravilnika nije bilo potrebe za brisanjem stavka 2.\nPrijedlogom Uredbe implementiraju se mjere društveno odgovornog priređivanja s ciljem smanjenja sve veće dostupnosti igara na sreću, smanjenja vidljivosti i atraktivnosti prostora za igre na sreću te ograničavanja oglašavanja na prostorima za igre na sreću, kako bi se zaustavili uočeni trendovi na tržištu igara na sreću koji uzrokuju negativne posljedice na društvo u cjelini. S obzirom na navedeno, nužno je da se poslovanje priređivača što prije uskladi s odredbama Prijedloga Uredbe."]
[3,"HRVATSKA UDRUGA ZA IGRE NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 2.","Tekst prijedloga odredbe kojom se propisuje minimalna udaljenost poslovnog prostora casina i automat kluba od drugih objekata i ustanova, nije dovoljno jasan ni precizan, ostavljajući tako puno prostora različitim tumačenjima (kako od strane regulatornih tijela tako i od strane samih priređivača i drugih sudinika koji sudjeluju u postuku utvrđenja usklađenosti s ovom odredbom) i razna otvorena pitanja, što u konačnici dovodi do pravne nesigurnosti i kontradiktornosti u odnosu na smisao i svrhu normiranja. Slijedom navedenog, smatramo potrebnim razjasniti sljedeće:\na) Koji su točno vjerski objekti (osim crkvi, sinagoga i džamija) obuhvaćeni odredbom? Primjerice, smatra li se ulični lokal, u sklopu stambeno-poslovnog objekta u kojemu se okupljaju pripadnici Jehovinih svjedoka ili bilo koje druge vjerske zajednice, vjerskim objektom u smislu ove odredbe? \nb) Na koji način i tko će utvrditi služi li neki vjerski objekt okupljanju vjernika u svrhe različite od služenja obreda i koji su to sve objekti ili priznate vjerske zajednice u Hrvatskoj koje bi ušle pod tumačenje ovog članka? Postoji potreba za izričitim tumačenjem i objavom popisa vjerskih objekata koji potpadaju pod ovu odredbu jer je u suprotnom odredba prepuštena arbitrarnom odlučivanju i predstavlja pravnu i poslovnu nesigurnost.\nc) Koje je tumačenje pojma \"redovito obavljanje vjerskih obreda\"? Smatra li se redovitim obavljanjem vjerskih obreda jednom tjedno, dva puta mjesečno ili nešto treće?\nd) U odnosu na škole postavlja se pitanje na koje osnove i srednje škole se odnosi ova odredba? Smisao i svrha trebala bi biti da su to škole koje služe redovitom obrazovanju te da se kao referentna točka objavi popis svih škola koje su u domašaju ove odredbe. \ne) Što se tiče vrtića, prije svega, a imajući na umu da je intencija cijele Uredbe priređivanje igara na sreću na društevno odgovoran način i zaštita društveno ranjivih skupina, otvara se pitanje smisla i svrhe propisivanja obvezne udaljenosti od dječjih vrtića. Ovdje se radi o populaciji starosti od 1 do 7 godina, koja ne razumije niti može razumijeti pojam ni djelatnost igara na sreću, u čijem fokusu nije niti može biti sudjelovanje u igrama na sreću i koja su kao takva pod potpunom kontrolom roditelja, odnosno drugih zakonskih skrbnika koji u cijelosti odgovaraju ili bi trebali odgovarati za zdravlje i dobrobit djece. Drugim riječima, ova dobna skupina u doticaj s igrama na sreću (čiji smisao ne razumije ili ne bi trebala razumijeti) može doći isključivo nesavjesnim i neodgovornim postupanjem odraslih osoba kojima je povjerena na čuvanje i skrb. Slijedom navedenog, u članku 2., st.1. i 3. Uredbe predlaže se izbrisati riječi \"dječje vrtiće\".\n\nS obzirom da će novi način mjerenja udaljenosti rezultirati brojnim zatvaranjima poslovnih jedinica priređivača, potrebom za pronalaženjem novih lokacija u svrhu očuvanja djelatnosti i radnih mjesta zaposlenika priređivača, a obzirom da su navedeni postupci zahtjevani u iznimno kratkom (i nemogućem) roku te skopčani s nesrazmjernim troškovima, iznimno je bitno precizno odrediti i razjasniti sve činjenice iz ovog članka Uredbe kako bi se izbjegla pravna i svaka druga nesigurnost. U tu svrhu, potrebno je doraditi odredbu i/ili izdati mišljenje od strane MF-a te uputu za postupanje priređivačima, ovlaštenim službenicima Porezne uprave koji će usklađenost s ovom odredbom kontrolirati neposredno na terenu, prometnim vještacima te drugim osobama i tijelima koji na posredan ili nesporedan način sudjeluju u postupku utvrđivanja minimalne djelatnosti i odlučivanja o usklađenosti iste sa zakonskim ili podzakonskim propisima.","Djelomično prihvaćen","Odredba o mjerenju udaljenosti poslovnog prostora za igre na sreću od odgojno-obrazovnih ustanova (dječjih vrtića, osnovnih i srednjih škola, učeničkih domova) te vjerskih objekata (crkava, džamija, sinagoga) čija je namjena redovito obavljanje vjerskih obreda na snazi je od 2020. godine, a pojmovi vjerski objekt i redovito obavljanje vjerskih obreda nisu mijenjani ovom Uredbom. Tijela državne uprave, u okviru svojih nadležnosti, daju tumačenja propisa kada je potrebno razjasniti kako bi se postigla jedinstvena primjena i uskladila različita tumačenja propisa te će Ministarstvo financija, Porezna uprava, ukoliko se pokaže potrebnim, isto učiniti i vezano uz primjenu odredbi predmetnog Prijedloga Uredbe.\nRecentne izmjene regulative igara na sreću usmjerene su na unaprjeđenje sustava odgovornog priređivanja igara na sreću, koji treba znatno učinkovitije štititi društvo od negativnih posljedica priređivanja igara na sreću, što je jedan od osnovnih ciljeva definiranih nacionalnim strateškim okvirom na području politika prema ovisnostima. Sukladno navedenom, nije prihvatljivo smanjenje opsega ustanova i objekata u čijoj neposrednoj blizini nije dozvoljeno otvaranje prostora za igre na sreću. Izlaganje djece najranije dobi igrama na sreću može dovesti do razvoja pogrešnih obrazaca ponašanja, poticati rizične stavove o novcu, sreći i nagradi te izazivati zbunjenost kod njih.\nProstorna ograničenja kao mjera reguliranja teritorijalne rasprostranjenosti igara na sreću na snazi su od 2020. godine i bitno su smanjila broj lokacija na kojima se može otvoriti automat klub, casino ili uplatno mjesto kladionice"]
[4,"HRVATSKA UDRUGA PRIREĐIVAČA IGARA NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 2.","• Uvrštavanje dječjih vrtića i škola u kategorije koje stvaraju ograničenja nema praktičnu svrhu. Maloljetnicima je ionako zakonski zabranjen ulazak u prostore za igre na sreću, što je dodatno i tehnički osigurano obvezom identifikacije na ulazu. Izloženost je smanjena drastičnim reduciranjem broja objekata, vanjskom vidljivošću te gotovo u cijelosti zabrani promidžbenih aktivnosti. Usto, uvedene su visoke kazne za svaki pokušaj kršenja ovog pravila. Time ova odredba ne povećava zaštitu, nego stvara nepotreban i neproporcionalan teret za sve dionike sustava.\n• Psihološki efekt tabuizacije - što je u brojnim istraživanjima potvrđeno - jest da zabrane i misteriozno prikazivanje određene djelatnosti kod djece i mladih izazivaju upravo suprotan efekt: povećanu znatiželju i želju da se “zabranjeno” iskuša. Primjeri iz UK, Australije i Kanade pokazuju da su djeca i adolescenti izloženiji riziku kroz ilegalne online kanale i promotore, dok fizički objekti uz identifikaciju na ulazu generiraju znatno manji rizik.\n• Otvaranje “zaštićenog” objekta neposredno prije isteka licence (vrtić, škola, vjerski objekt) može se zloupotrijebiti kao alat za onemogućavanje produženja rada legitimnog poslovnog subjekta koji je poslovao u skladu sa svim propisima. Ovo uvodi element pravne i poslovne nesigurnosti koji obeshrabruje ulaganja i otvara vrata namjernim manipulacijama od strane konkurencije. Nužno je uvesti kriterij recipročnosti ili da otvaranje predmetnog “zaštićenog” objekta unutar određenog perioda prije isteka “licence”, za pojedini objekt, ne utječe na produljenje iste(grace period).\n• Kategorija vjerskih objekata zahtijeva dodatno obrazloženje. U sekularnoj državi poput Republike Hrvatske, zakonodavac bi morao objasniti zbog čega vjerski objekti imaju jednaku regulativnu težinu kao i obrazovne ustanove, posebno uzimajući u obzir da određene religije (npr. hinduizam, shintoizam) ne samo da ne zabranjuju, nego i ritualno uključuju igre na sreću.","Nije prihvaćen","Recentne izmjene regulative igara na sreću usmjerene su na unaprjeđenje sustava odgovornog priređivanja igara na sreću, koji treba znatno učinkovitije štititi društvo od negativnih posljedica priređivanja igara na sreću, što je jedan od osnovnih ciljeva definiranih nacionalnim strateškim okvirom na području politika prema ovisnostima. Sukladno navedenom, nije prihvatljivo smanjenje opsega ustanova i objekata u čijoj neposrednoj blizini nije dozvoljeno otvaranje prostora za igre na sreću."]
[5,"GORAN CUNJAK","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 2.","moj stav je da treba dodat udaljenost od kluba do kluba , da ne budemo vrata do vrata kao što je nakaradni slučaj u Srbiji,  a obavezno maknut privatne vrtiće , također dodat da ni privatni vrtići ne mogu otvorit unutar 500 m od igara na sreću!","Nije prihvaćen","Uredbom je propisano da udaljenost automat klubova i casina od odgojno-obrazovnih ustanova i vjerskih objekata ne smije biti manja od 500 metara.  Navedena mjera u kombinaciji s mjerama koje reguliraju  način vanjskog uređenja prostora za igre na sreću i oglašavanje na vanjskim dijelovima prostora za igre na sreću adekvatne su za postizanje cilja smanjenje dostupnosti i vidljivosti igara na sreću,  radi zaštite maloljetnika i ranjivih skupina od štetnih utjecaja igara na sreću i smanjivanje poticanja na sudjelovanje u igrama na sreću."]
[6,"PRAVOBRANITELJ ZA DJECU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 2.","Uz članak 2. (stavak 1. i 3.)  i 3. (stavak 1., 2. i 3.) \nZalažemo se za to da se poveća minimalna udaljenost lokacije prostora casina, automat kluba i uplatnih mjesta kladionica te za postavljanje automata za igre na sreću od odgojno-obrazovnih ustanova koji obuhvaćaju dječje vrtiće, osnovne škole, srednje škole i učeničke domove te vjerske objekte, na način da se predvidi minimalna udaljenost od 1000 metara. \nTakođer predlažemo da se primjena takve odredbe proširi tako da se, osim na udaljenost od popisanih odgojno-obrazovnih ustanova, primjenjuje i za minimalnu udaljenost casina, automat klubova, uplatnih mjesta kladionica i za postavljanje automata za igre na sreću  od svih drugih ustanova i mjesta u kojima djeca organizirano borave, primjerice, ustanova socijalne skrbi za djecu (područni uredi Hrvatskog zavoda za socijalni rad, domovi socijalne skrbi za djecu odnosno centri za pružanje usluga u zajednici), dječjih odmarališta, igrališta, igraonica, kulturnih, zdravstvenih i sportskih objekata te Ureda pravobranitelja za djecu.\n\nSvakako je nužno da se odredbe o minimalnoj udaljenosti i ograničenju vanjskog uređenja i oglašavanja na vanjskim dijelovima prostora za igre na sreću primjenjuju što prije i na one priređivače igara na sreću koji su svoje poslovanje organizirali temeljem ranijih propisa, čime bi se zaista dala prednost interesima djece, u skladu s odredbama UN-ove Konvencije o pravima djeteta.\n\nUočavamo da u obrazloženju Nacrta prijedloga Uredbe o mjerama društveno odgovornog priređivanja igara na sreću nema procjene stanja o tome kada se može očekivati puno usklađenje radi zaštite djece, prema odobrenom pravu priređivanja igara na sreću pojedinim priređivačima.\nTakođer se zalažemo da se kao preduvjet za izdavanje odobrenja za otvaranje, produljenje ili preseljenje casina, automat kluba te uplatnog mjesta kladionice traži i suglasnost jedinica lokalne samouprave, te da se za izdavanje odobrenja za otvaranje, produljenje ili preseljenje mjesta za primanje uplata klađenja, kao preduvjet, dodatno traži i suglasnost predstavnika stanara.","Nije prihvaćen","Izmjenama Zakona o igrama na sreću koje su stupile na snagu 1. svibnja 2025. uvedena je obveza identifikacije svih igrača dok je do stupanja na snagu zakonskih izmjena, igrač bio obvezan pokazati identifikacijsku ispravu priređivaču samo u slučaju sumnje u njegovu punoljetnost.\nNavedena mjera imat će znatno veći utjecaj na smanjenje dostupnosti igara na sreću maloljetnicima od propisivanja veće prostorne udaljenosti automat klubova i casina od obrazovnih ustanova.\nProstorna ograničenja kao mjeru reguliranja teritorijalne rasprostranjenosti igara na sreću i osiguranja društveno odgovornog priređivanja igara na sreću koriste zakonodavstva i u drugim zemljama članicama EU. U tom smislu jedan od najčešćih prostornih uvjeta koji se propisuju u tu svrhu je određivanje minimalne udaljenosti automat klubova i casina od odgojno-obrazovnih ustanova i vjerskih objekata. Propisana prostorna ograničenja, uvedena 2020. godine, bitno su smanjila broj lokacija na kojima se može otvoriti automat klub, casino ili uplatno mjesto kladionice. \nSvi priređivači obvezni su uskladiti svoje poslovanje s odredbama Uredbe koje reguliraju vanjsko uređenje i oglašavanje na vanjskim dijelovima prostora za igre na sreću do 1. siječnja 2026.\nPrema odredbama Pravilnika o prostornim uvjetima i tehničkim uvjetima za priređivanje igara na sreću u casinima, na automatima i uplatnim mjestima kladionica (Narodne novine, br. 38/10, 130/10, 69/11, 15/12, 151/14, 36/20), suglasnost stanara jedan je od uvjeta za izdavanje pozitivnog prethodnog mišljenja za lokaciju poslovnog prostora na kojem se namjerava otvoriti automat klub ili casino. Za razliku od automat klubova koji su prostori od najmanje 100 m2 i casina od najmanje 400 m2, uplatna mjesta za klađenje najčešće su propisane minimalne površine od 10 m2 i zbog niskih troškova otvaranja podložna fluktuacijama (u kratkim vremenskim razmacima otvaranje novih i zatvaranje postojećih). Propisi koji reguliraju područje igara na sreću moraju osigurati jednake uvjete obavljanja te djelatnosti na cijelom području Republike Hrvatske što nije moguće postići ukoliko će ti uvjeti poslovanja ovisiti o partikularnim preferencijama svake jedinice lokalne samouprave."]
[7,"NEVEN RICIJAŠ","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 2.","U odnosu na temeljne vrijednosti koje se štite ovom odredbom, posebno jer su uključene i vjerske ustanove, pitam se zbog čega nisu uključene i ustanove socijalne skrbi u kojima su korisnici s problemima u ponašanju ili u većem riziku za razvoj problema? \nZa njih je znanstveno dokazan veći rizik.\nRadi se prije svega o sljedeće tri kategorije ustanova:\n1. Domovi za djecu bez odgovarajuće roditeljske skrbi\n2. Centri za pružanje usluga u zajednici (mahom smještena djeca s problemima u ponašanju / delinkvencija)\n3. Zavodi za socijalni rad","Nije prihvaćen","Izmjenama Zakona o igrama na sreću koje su stupile na snagu 1. svibnja 2025. uvedena je obveza identifikacije svih igrača dok je do stupanja na snagu zakonskih izmjena, igrač bio obvezan pokazati identifikacijsku ispravu priređivaču samo u slučaju sumnje u njegovu punoljetnost.\nNavedena mjera imati će znatno veći utjecaj na smanjenje dostupnosti igara na sreću od propisivanja dodatnih prostornih ograničenja.\nProstorna ograničenja kao mjeru reguliranja teritorijalne rasprostranjenosti i osiguranja društveno odgovornog priređivanja igara na sreću igara na sreću koriste zakonodavstva i u drugim zemljama članicama EU. U tom smislu jedan od najčešćih prostornih uvjeta koji se propisuju u tu svrhu je određivanje minimalne udaljenosti automat klubova i casina od odgojno-obrazovnih ustanova i vjerskih objekata. Propisana prostorna ograničenja, uvedena 2020. godine, bitno su smanjila broj lokacija na kojima se može otvoriti automat klub, casino ili uplatno mjesto kladionice."]
[8,"BORIS DEBIĆ","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 2.","Obrazovne i vjerske institucije nisu jedine u koje idu djeca. Izostavili ste muzeje, nacionalne parkove, parkove prirode, tržnice, shopping centre, zdravstvene ustanove, domove zdravlja. Ako se djecu želi zaštititi onda bismo trebali biti konzistentni. Postoje primjeri takvih prostora u sklopu ili vrlo blizu tržnica i ili kvartovskih trgovina namirnicama u koje djeca često idu sama bez pratnje roditelja. Eklatantan primjer je tržnica na Savici u Zagrebu gdje je Casino u sklopu tržnice, kao i Casino preko puta Trešnjevačkog placa i crkve.","Nije prihvaćen","Prostorna ograničenja kao mjeru reguliranja teritorijalne rasprostranjenosti i osiguranja društveno odgovornog priređivanja igara na sreću igara na sreću koriste zakonodavstva i u drugim zemljama članicama EU. U tom smislu jedan od najčešćih prostornih uvjeta koji se propisuju u tu svrhu je određivanje minimalne udaljenosti automat klubova i casina od odgojno-obrazovnih ustanova i vjerskih objekata. Propisana prostorna ograničenja, uvedena 2020. godine, bitno su smanjila broj lokacija na kojima se može otvoriti automat klub, casino ili uplatno mjesto kladionice"]
[9,"BORIS DEBIĆ","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 2.","Ovo je nekonzistentno s 500 metara u stavku 1. Klađenje je isto tako neproduktivna aktivnost koja stvara i ovisnost kao i igra na sreću.","Nije prihvaćen","Uplatna mjesta kladionica primarno služe za uplatu sportskih oklada, pri čemu vremenski razmak između uplate i saznanja ishoda smanjuje rizik razvoja impulzivnog ponašanja, karakterističnog za druge igre na sreću. Također, uplatna mjesta kladionica zauzimaju manje prostore, često neatraktivnog izgleda, s ograničenim vrstama igara i manjim intenzitetom zadržavanja. Slijedom navedenog, propisana minimalna udaljenost od 200 metara između uplatnih mjesta kladionica i drugih ustanova smatra se primjerena."]
[10,"RANKICA BENC","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 2.","Potrebno je brisati stavak 2, jer ne bi smjelo biti iznimke. Hotel s 4 ili 5 zvjezdica sigurno može imati neki drugi sadržaj privlačan gostima umjesto igara na sreću. Iznimka relativizira značenje ove korisne zabrane.\nU 3. stavku bu trebalo propisati također udaljenost od 500 metara.","Nije prihvaćen","Casino u hotelu smatra se dopunom turističkoj infrastrukturi te upravo zbog uske povezanosti s turističkom ponudom, unutarnji dijelovi casina, smješteni u ugostiteljskim objektima skupine „hoteli“ kategorije četiri ili više zvjezdica izuzimaju se od navedene odredbe."]
[11,"HRVATSKA UDRUGA ZA IGRE NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 3.","Tekst prijedloga odredbe kojom se propisuje minimalna udaljenost poslovnog prostora uplatnog mjesta kladionice od drugih objekata i ustanova, nije dovoljno jasan ni precizan, ostavljajući tako puno prostora različitim tumačenjima (kako od strane regulatornih tijela tako i od strane samih priređivača i drugih sudinika koji sudjeluju u postuku utvrđenja usklađenosti s ovom odredbom) i razna otvorena pitanja, što u konačnici dovodi do pravne nesigurnosti i kontradiktornosti u odnosu na smisao i svrhu normiranja. Slijedom navedenog, smatramo potrebnim razjasniti sljedeće:\na) Koji su točno vjerski objekti (osim crkvi, sinagoga i džamija) obuhvaćeni odredbom? Primjerice, smatra li se ulični lokal, u sklopu stambeno-poslovnog objekta u kojemu se okupljaju pripadnici Jehovinih svjedoka ili bilo koje druge vjerske zajednice, vjerskim objektom u smislu ove odredbe? \nb) Na koji način i tko će utvrditi služi li neki vjerski objekt okupljanju vjernika u svrhe različite od služenja obreda i koji su to sve objekti ili priznate vjerske zajednice u Hrvatskoj koje bi ušle pod tumačenje ovog članka? Postoji potreba za izričitim tumačenjem i objavom popisa vjerskih objekata koji potpadaju pod ovu odredbu jer je u suprotnom odredba prepuštena arbitrarnom odlučivanju i predstavlja pravnu i poslovnu nesigurnost.\nc) Koje je tumačenje pojma \"redovito obavljanje vjerskih obreda\"?. Smatra li se redovitim obavljanjem vjerskih obreda jednom tjedno, dva puta mjesečno ili nešto treće?\nd) U odnosu na škole postavlja se pitanje na koje osnove i srednje škole se odnosi ova odredba? Smisao i svrha trebala bi biti da su to škole koje služe redovitom obrazovanju te da se kao referentna točka objavi popis svih škola koje su u domašaju ove odredbe. \ne) Što se tiče vrtića, prije svega, a imajući na umu da je intencija cijele Uredbe priređivanje igara na sreću na društevno odgovoran način i zaštita društveno ranjivih skupina, otvara se pitanje smisla i svrhe propisivanja obvezne udaljenosti od dječjih vrtića. Ovdje se radi o populaciji starosti od 1 do 7 godina, koja ne razumije niti može razumijeti pojam ni djelatnost igara na sreću, u čijem fokusu nije niti može biti sudjelovanje u igrama na sreću i koja su kao takva pod potpunom kontrolom roditelja, odnosno drugih zakonskih skrbnika koji u cijelosti odgovaraju ili bi trebali odgovarati za zdravlje i dobrobit djece. Drugim riječima, ova dobna skupina u doticaj s igrama na sreću (čiji smisao ne razumije ili ne bi trebala razumijeti) može doći isključivo nesavjesnim i neodgovornim postupanjem odraslih osoba kojima je povjerena na čuvanje i skrb. Slijedom navedenog, u članku 3., st.1. Uredbe predlaže se izbrisati riječi \"dječje vrtiće\".\n\nS obzirom da će novi način mjerenja udaljenosti rezultirati brojnim zatvaranjima poslovnih jedinica priređivača, potrebom za pronalaženjem novih lokacija u svrhu očuvanja djelatnosti i radnih mjesta zaposlenika priređivača, a obzirom da su navedeni postupci zahtjevani u iznimno kratkom (i nemogućem) roku te skopčani s nesrazmjernim troškovima, iznimno je bitno precizno odrediti i razjasniti sve činjenice iz ovog članka Uredbe kako bi se izbjegla pravna i svaka druga nesigurnost. U tu svrhu, potrebno je doraditi odredbu i/ili izdati mišljenje od strane MF-a te uputu za postupanje priređivačima, ovlaštenim službenicima Porezne uprave koji će usklađenost s ovom odredbom kontrolirati neposredno na terenu, prometnim vještacima te drugim osobama i tijelima koji na posredan ili nesporedan način sudjeluju u postupku utvrđivanja minimalne djelatnosti i odlučivanja o usklađenosti iste sa zakonskim ili podzakonskim propisima.","Nije prihvaćen","Odredba o mjerenju udaljenosti poslovnog prostora za igre na sreću od odgojno-obrazovnih ustanova (dječjih vrtića, osnovnih i srednjih škola, učeničkih domova) te vjerskih objekata (crkava, džamija, sinagoga) čija je namjena redovito obavljanje vjerskih obreda na snazi je od 2020. godine, a pojmovi vjerski objekt i redovito obavljanje vjerskih obreda nisu mijenjani ovom Uredbom. Tijela državne uprave, u okviru svojih nadležnosti, daju tumačenja propisa kada je potrebno razjasniti kako bi se postigla jedinstvena primjena i uskladila različita tumačenja propisa te će Ministarstvo financija, Porezna uprava, ukoliko se pokaže potrebnim, isto učiniti i vezano uz primjenu odredbi predmetnog Prijedloga Uredbe.\nIzlaganje djece najranije dobi igrama na sreću može dovesti do razvoja pogrešnih obrazaca ponašanja, poticati rizične stavove o novcu, sreći i nagradi te izazivati zbunjenost kod njih."]
[12,"HRVATSKA UDRUGA PRIREĐIVAČA IGARA NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 3.","• Kategorija vjerskih objekata zahtijeva dodatno obrazloženje. U sekularnoj državi poput Republike Hrvatske, zakonodavac bi morao objasniti zbog čega vjerski objekti imaju jednaku regulativnu težinu kao i obrazovne ustanove, posebno uzimajući u obzir da određene religije (npr. hinduizam, shintoizam) ne samo da ne zabranjuju, nego i ritualno uključuju igre na sreću.","Nije prihvaćen","Prostorna ograničenja kao mjeru reguliranja teritorijalne rasprostranjenosti i osiguranja društveno odgovornog priređivanja igara na sreću igara na sreću koriste zakonodavstva i u drugim zemljama članicama EU. U tom smislu jedan od najčešćih prostornih uvjeta koji se propisuju u tu svrhu je određivanje minimalne udaljenosti automat klubova i casina od odgojno-obrazovnih ustanova i vjerskih objekata."]
[13,"NEVEN RICIJAŠ","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 3.","U odnosu na temeljne vrijednosti koje se štite ovom odredbom, posebno jer su uključene i vjerske ustanove, pitam se zbog čega nisu uključene i ustanove socijalne skrbi u kojima su korisnici s problemima u ponašanju ili u većem riziku za razvoj problema? \nZa njih je znanstveno dokazan veći rizik.\nRadi se prije svega o sljedeće tri kategorije ustanova:\n1. Domovi za djecu bez odgovarajuće roditeljske skrbi\n2. Centri za pružanje usluga u zajednici (mahom smještena djeca s problemima u ponašanju / delinkvencija)\n3. Zavodi za socijalni rad","Nije prihvaćen","Prostorna ograničenja kao mjeru reguliranja teritorijalne rasprostranjenosti i osiguranja društveno odgovornog priređivanja igara na sreću igara na sreću koriste zakonodavstva i u drugim zemljama članicama EU. U tom smislu jedan od najčešćih prostornih uvjeta koji se propisuju u tu svrhu je određivanje minimalne udaljenosti automat klubova i casina od odgojno-obrazovnih ustanova i vjerskih objekata. Propisana prostorna ograničenja, uvedena 2020. godine, bitno su smanjila broj lokacija na kojima se može otvoriti automat klub, casino ili uplatno mjesto kladionice"]
[14,"BORIS DEBIĆ","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 3.","Ponovo nekonzistentno s 500 m, klađenje je isto tako neproduktivna aktivnost koja potencijalno vodi u ovisnost.","Nije prihvaćen","Uplatna mjesta kladionica primarno služe za uplatu sportskih oklada, pri čemu vremenski razmak između uplate i saznanja ishoda smanjuje rizik razvoja impulzivnog ponašanja, karakterističnog za druge igre na sreću. Također, uplatna mjesta kladionica zauzimaju manje prostore, često neatraktivnog izgleda, s ograničenim vrstama igara i manjim intenzitetom zadržavanja. Slijedom navedenog, propisana minimalna udaljenost od 200 metara između uplatnih mjesta kladionica i drugih ustanova smatra se primjerena."]
[15,"HRVATSKA UDRUGA ZA IGRE NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 4.","Površine javne namjene po Zakonu o prostornom uređenju definirane su kao svaka površina čije je korištenje namijenjeno svima i pod jednakim uvjetima (javne ceste, nerazvrstane ceste, ulice, biciklističke staze, pješačke staze i prolazi, trgovi, tržnice, igrališta, parkirališta, groblja, parkovne i zelene površine u naselju, rekreacijske površine i sl.). Takva definicija i pozivanje na navedeni propis je iznimno široko, u svojoj definiciji sadrži više površina javne namjene koje su protivne smislu i svrsi ove odredbe, a doslovnim bi tumačenjem značilo da se najkraći put može mjeriti i primjerice preko groblja ili atletske staze. Nadalje, u samom prijedlogu teksta izostavljeno je ono što smatramo najbitnijim, a analogno je onom kako je mjerenje udaljenosti određeno u postojećoj regulativi, a to je da se odredba odnosi na najkraći pješački put te da se pri utvrđivanju najkraćeg pješačkog puta moraju uzeti u obzir odredbe Zakona o sigurnosti prometa na cestama, u dijelu u kojem se uzimaju u obzir one površine javne namjene koje su namjenje sigurnom kretanju pješaka. U suprotnom, najkraći put mogao bi biti onaj u kojem se udaljenost poslovne jedinice od primjerice vjerskog objekta određuje kretanjem po javnoj cesti koja se može priječi na bilo kojem njezinom djelu (ne preko označenog pješačkog prijelaza) pa preko tržnice, atletske staze sve do ulaznih vrata u primjerice automat klub. Stoga, članak 4., stavak 1. Uredbe potrebno je izmijeniti na način da se propiše kako udaljenost prostora za igre na sreću od drugih objekata i ustanova predstavlja najkraći pješački put utvrđen mjerenjem po površinama javne namjene namjenjenim za sigurno kretanje pješaka sukladno propisima kojima se uređuje prostorno uređenje te u skladu s odredbama propisa kojima se propisuje sigurnost prometa na cestama. \nTakođer, postavlja se pitanje tumačenja najbliže točke na građevini i to u kontekstu činjenice:\n- da se primjerice uz školu nalaze i druge građevine/pomoćni objekti koji su zasebna građevinska cjelina od same zgrade u kojoj se nalaze učionice kao npr. kotlovnica, sportska dvorana ili nešto treće. Što se u konkretnom primjeru smatra građevinom i najbližom točkom na građevini u smislu odredbi ovog članka?\n- da se primjerice odgojno-obrazovna ustanova nalazi unutar građevine poslovne namjene unutar koje se nalazi i primjerice javnobilježnički ured, trgovina, geodetski ured. Što je tu i kako će se odrediti najbliža točka te tko će je i temeljem kojeg odobrenja odrediti ako to zahtijeva uvid u primjerice zemljišne knjige da se utvrdi uopće od čega se sastoji takva građevina pa onda uvid u ugovor o zakupu poslovnog prostora kao pravni temelj za utvrđenje dijela građevine koji koristi ta odgojno-obrazovna ustanova pa na kraju i ulaz u same prostorije takve ustanove kako bi se utvrdilo stvarno stanje korištenja. Ista problematika javlja se i kod građevinskih blokova gdje je više zgrada naočigled spojenih, a u dijelu jedne od njih se nalazi neki od objekata u odnosu na koji se odnosi obvezna udaljenost temeljem Uredbe.\nSlijedom navedenog, pojam najbliže točke na građevini potrebno je pobliže odrediti.","Djelomično prihvaćen","Tekst Uredbe bit će dorađen uzimajući u obzir sigurnost u prometu. \nZakonom o prostornom uređenju jasno je definiran pojam javne površine, a raspoloživi mjerni uređaji koriste se za mjerenje udaljenosti preko svih vrsta javnih površina, pri čemu se osiguravaju točni i pouzdani rezultati mjerenja.\nNajbliža točka na građevini je točka na samoj građevini od koje se mjeri predmetna udaljenost, koja predstavlja najkraću izmjerenu udaljenost."]
[16,"HRVATSKA UDRUGA PRIREĐIVAČA IGARA NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 4.","• Jasno i nedvosmisleno treba propisati da improvizirane pješačke ili biciklističke staze (npr. kroz travu ili dvorišta) ne predstavljaju javni put za potrebe mjerenja odnosno da imaju biti i u skladu s odredbama propisa kojima se propisuje sigurnost prometa na cestama.\n• Kriterij “prve najbliže točke” je nejasan i podložan manipulacijama. Jedini logičan i objektivan kriterij jest mjerenje od ulaza do ulaza. Predlažemo uvrštenje kriterija OD ULAZA - DO ULAZA kao jedini pravovaljani kriterij, upravo kako bi se izbjegle nejasnoće, subjektivna tumačenja te samostalno popunjavanje možebitnih pravnih praznina.\n• Mjerenje od ulaza trgovačkog centra je u cijelosti nelogično jer se objekti za igre najčešće nalaze na višim katovima i odvojeni su od drugih sadržaja. Identifikacija se, također, provodi na ulazu u sam objekt, a ne na ulazu u trgovački centar. Što je s retail parkovima gdje svaki objekt ima svoj ulaz? Ova nepreciznost otvara ogromne pravne rupe i stvara prostor za različita tumačenja, što će neizbježno rezultirati sudskim sporovima. Predlažemo mjerenje od ulaza u objekt za igre na sreću, što je jedino pravno ispravno i logično rješenje.","Djelomično prihvaćen","Tekst Uredbe bit će dorađen uzimajući u obzir sigurnost u prometu. \nZakon o prostornom uređenju jasno definira pojam javne površine. Najbliža točka na građevini predstavlja točku na samoj građevini od koje se mjeri predmetna udaljenost, odnosno najkraću izmjerenu udaljenost.\nRadi provedbe načela društveno odgovornog priređivanja igara na sreću, mjerenje udaljenosti treba ostati od najbližeg ulaza u trgovački centar. \nKod trgovačkih centara (shopping centara, „mallova“) uobičajeno je postojanje jednog ili više ulaza, ovisno o veličini centra. Ulaz u pojedine trgovine i sadržaje odvija se kroz zajedničke unutarnje hodnike i prostore, te se mjerenje provodi od najbližeg ulaza u trgovački centar.\nNasuprot tome, retail parkovi funkcioniraju kao skup zasebnih objekata (trgovina, restorana, usluga) raspoređenih oko zajedničkog parkirališta. Svaki objekt ima vlastiti ulaz, te se u ovom slučaju mjerenje provodi od ulaznih vrata prostora u kojem se namjerava otvoriti casino, automat klub ili uplatno mjesto kladionice.\nPredloženom odredbom osigurava se provedba cilja Uredbe – zaštita osjetljivih skupina i javnog interesa"]
[17,"GORAN CUNJAK","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 4.","čl. 3.2  treba ostat mjerenje od ulaznih vrata poslovnog prostora a ne od prvog ulaza u trgovači centar, s obzirom da se klubovi većinom nalaze na vrhu trgovačkog centra ( 3, 4 kat )","Nije prihvaćen","Radi provedbe načela društveno odgovornog priređivanja igara na sreću, predlaže se mjerenje udaljenosti od najbližeg ulaza u trgovački centar. Predloženom odredbom osigurava se provedba cilja Uredbe – zaštita osjetljivih skupina i javnog interesa."]
[18,"HRVATSKA UDRUGA PRIREĐIVAČA IGARA NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 5.","Kritički osvrt na članak 5.\n\nOvaj članak predstavlja ozbiljan presedan jer se njime zadire u stečena prava priređivača igara na sreću, unatoč ranijim jasnim pravnim načelima da se prava stečena na temelju jednog zakona ne mogu retroaktivno ograničavati ili ukidati novim propisima.\n\nU praksi, kriteriji za produženje prava priređivanja bili su jasno definirani – uključujući i činjenicu da se licence, po isteku ugovornog roka, produljuju automatski pod uvjetom da se priređivač pridržava zakona. Sada se, izmjenama kroz ovaj članak, uvodi dodatna administrativna i tehnička prepreka, i to čak i za one lokacije koje su već ranije od strane istog Ministarstva odobrene.\n\nPosebno problematično je što se kroz ovu odredbu sada \"retroaktivno\" primjenjuje i kriterij udaljenosti od određenih objekata –  ali koji nikada nije bio zamišljen da vrijedi za postojeće lokacije s valjanim odobrenjima, budući da predmetni kriterij nije postojao. Time se mijenjaju temeljni uvjeti poslovanja tijekom trajanja prava, što izravno narušava pravnu sigurnost i predvidivost. \n\nDodatno, zaključci radne skupine, kao i sadržaj prvog čitanja zakonskog teksta, nisu išli u smjeru ovakvog rješenja. Stoga ostaje potpuno nejasno od koga je i iz kojeg razloga došla ova intervencija u tekst – osobito jer ona ima vrlo konkretne posljedice koje pogađaju samo određeni segment zemaljskih priređivača.\n\nSukladno prethodno evidentiranoj praksi, priređivači su donosili poslovne odluke, planirali investicije i preuzimali rizike u uvjerenju da će uvjeti produljenja prava ostati stabilni. Ovakvom naglom promjenom, praktično preko noći, mijenjaju se pravila igre, a s obzirom na to da prve licence istječu već ove godine, priređivači ostaju bez razumnog prijelaznog razdoblja za prilagodbu.\n\nNačin na koji je članak 5. koncipiran stvara dojam „lucidnog gađanja“ jednog dijela industrije. Takva selektivna regulacija, bez jasnog obrazloženja i prijelaznog razdoblja, ne samo da narušava tržišnu ravnotežu, već potencijalno otvara prostor za pravne postupke i arbitraže temeljem zaštite investicija, a nepobitno će dovesti do smanjenja proračunskih prihoda i otpuštanjem velikog broja zaposlenika.","Nije prihvaćen","Sustav priređivanja igara na sreću temelji se na nacionalnim priređivačima igara na sreću koji su stekli pravo priređivanja sukladno Zakonu o igrama na sreću. Trajanje prava priređivanja vremenski je ograničeno na razdoblje od 15 godina što podrazumijeva da se po isteku prava priređivanja zakonodavnim okvirom priređivač može obvezati na zatvaranje svih lokacija na kojima je priređivao igre na sreću ili se zakonodavac, kao u ovom slučaju, može odlučiti na reguliranje normativnih rješenja koja po ponovnom stjecanju prava priređivanja omogućuju  nastavak rada na lokacijama na kojima je priređivač već priređivao igre na sreću.\nS obzirom da je analiza tržišta igara na sreću ukazala  na eskalaciju negativnih pojava na tržištu igara na sreću koje uzrokuju štetne posljedice na društvo, navedeno je, između ostalog, zahtijevalo i izmjenu regulative u smjeru osiguranja priređivanja igara na sreću isključivo na lokacijama koje ispunjavaju propisane uvjete.\nU konkretnom slučaju propisani uvjeti o prostornoj udaljenosti ne primjenjuju se retroaktivno budući da se odnose na postupke odobravanja nastavka rada nakon isteka prava priređivanja. U svrhu osiguranja pravne sigurnosti stečenih prava, lokacije na kojima se priređuju igre na sreću zadržavaju ta prava  prema uvjetima utvrđenim izdanim odobrenjem do isteka prava priređivanja."]
[19,"HRVATSKA UDRUGA ZA IGRE NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 5.","Stavkom 1. ovog članka propisano je da priređivači koji ponovno steknu pravo priređivanja imaju rok od 6 mjeseci za pribavljanje odobrenja za nastavak rada na lokacijama koje ispunjavaju uvjete, dok je stavkom 3. istog članka propisano da priređivači zahtjeve za izdavanje takvog odobrenja moraju predati u roku od 30 dana od sklapanja ugovora o pravu priređivanja. Navedeni rokovi međusobno se isključuju, osim ako je rok od 6 mjeseci zapravo rok koji je za sebe pridržao regulator kao onaj u kojem je moguće obraditi/riješiti zahtjeve priređivača, u kojem slučaju priređivači imaju na raspolaganju samo 30 dana da pribave i podnesu dokumentaciju predviđenu stavkom 4. ovog članka. \nOvim putem ističemo kako ono što zakonodavac naziva \"podnošenjem zahtjeva\", u suštini znači zatvaranje poslovnih jedinica koje ne udovoljavaju uvjetima propisanim Uredbom, pronalaženje novih, njihovo opremanje u skladu s potrebama posla i drugim zakonskim i podzakonskim propisima koji određuju uvjete za mogućnost priređivanja igara na sreću u određenom prostoru (prije svega Zakonom o zaštiti novčarskih koji predviđa uspostavu tehničkih i drugih mjera zaštite, provedbu i pozitivan ishod nadzora u navedenom području i sl.), izmjeru udaljenosti te izradu elaborata od strane ovlaštenog sudskog vještaka i sve to u uvjetima:\n- gdje će se tek s objavom Uredbe u Narodnim novinama, a što nije realno prije rujna, znati uvjeti za priređivanje igara na sreću koji su temelj za odrađivanje svih opisnih radnji,\n- u vrijeme kad priređivači još ne znaju hoće li i kad ostvariti novo pravo priređivanja igara na sreću \n- nije određen niti je moguće odrediti datum na koji će se sklopiti ugovori o pravu priređivanja, a \n- prava priređivanja igara na sreću klađenje članovima Udruge prestaju dana 27.10.\nS obzirom na sve navedeno, a osobito imajući na umu da sam zakonodavac uviđa kako je regulatoru za donošenje rješenja o nastavku rada potrebno 6 mjeseci, razvidno je kako je predviđeni rok od 30 dana za postupanje po stavku 4. ovog članka, čiji se početak ne zna i ne može odrediti u trenutku savjetovanja o ovoj Uredbi, nerealan, nemoguć i nepravičan. Stoga, predlaže se da se ovaj članak Uredbe izmijeni na način da se priređivačima omogući nastavak rada na postojećim lokacijama uz davanje primjerenog roka  za usklađivanje rada s člancima 3. i 4. Uredbe i to:\n- izmjenom stavka 1. ovog članka na način da isti glasi: \"Trgovačka društva koja prije isteka prava priređivanja igara na sreću u casinima, na automatima i igara klađenja ponovno steknu pravo priređivanja, obvezna su uskladiti svoje poslovanje s odredbama članka 3. i 4. Uredbe najkasnije u roku od šest mjeseci od dana sklapanja ugovora o pravu priređivanja.\". Stavak 2. briše se. Stavak 3. postaje stavak 2. te se mijenja i glasi: \"Trgovačka društva iz stavka 1. ovog članka obvezna su podnijeti Ministarstvu financija zahtjev za izdavanje odobrenja za nastavak rada na lokacijama koje ispunjavaju uvjete propisane zakonom kojim se uređuju igre na sreću (u daljnjem tekstu: Zakon) i podzakonskim propisima donesenima na temelju njega u roku od 3 mjeseca od dana sklapanja ugovora o pravu priređivanja iz članka 23. stavka 10. Zakona. Dosadašnji stavci 4., 5. i 6. postaju stavci 3., 4. i 5. Iza stavka 5. dodaje se novi stavak 6. koji glasi: \"Trgovačka društva iz stavka 1. ovog članka koja nisu uskladila svoje poslovanje s odredbama članka 3. i 4. Uredbe u roku od 6 mjeseci od dana sklapanja ugovora o pravu priređivanja, protekom tog roka prestaju s radom na lokacijama koje ne ispunjavaju uvjete.\".","Primljeno na znanje","Navedeni prijedlozi i izneseni argumenti za produljenje rokova razmotrit će se."]
[20,"HRVATSKA UDRUGA PRIREĐIVAČA IGARA NA SREĆU","MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA,\nČlanak 5.","• Problem reciprociteta ostaje ključan – moguće je planski otvoriti “zaštićeni” objekt neposredno prije isteka licence i tako onemogućiti legitimnog priređivača u nastavku rada, unatoč svim prethodno ispunjenim uvjetima. Ovo je ne samo poslovno rizično nego i u suprotnosti s načelima pravne sigurnosti i predvidljivosti propisa. Nužno je uvesti kriterij recipročnosti ili da otvaranje predmetnog “zaštićenog” objekta unutar određenog perioda prije isteka “licence”, za pojedini objekt, ne utječe na produljenje iste(grace period).","Nije prihvaćen","Sukladno principima i ciljevima i društveno odgovornog priređivanja igara na sreću, nije prihvatljivo propisivanje uvjeta poslovanja priređivača na štetu odgojno-obrazovnih ustanova."]
[21,"PRAVOBRANITELJ ZA DJECU","JAVNI PROSTORI U KOJIMA SE MOGU PRIREĐIVATI LUTRIJSKE IGRE,\nČlanak 6.","Uz članak 6. stavaka 5.\nPredlažemo nadopuniti odredbu na način da se odnosi i na sportske ustanove i objekte.","Nije prihvaćen","Lutrijske igre su igre niskog rizika te s obzirom da se radi o igrama niskog rizika smatramo da su ograničenja propisana u dovoljnom opsegu."]
[22,"NEVEN RICIJAŠ","JAVNI PROSTORI U KOJIMA SE MOGU PRIREĐIVATI LUTRIJSKE IGRE,\nČlanak 6.","Čl. 6. st. 5. Predlažem dodati i sportske ustanove (prema Zakonu o sportu RH) kako bi se ujednačio vrijednosni okvir.","Nije prihvaćen","Lutrijske igre su igre niskog rizika te s obzirom da se radi o igrama niskog rizika smatramo da su ograničenja propisana u dovoljnom opsegu."]
[23,"HRVATSKA UDRUGA ZA IGRE NA SREĆU","VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU,\nČlanak 7.","Imajući na umu:\n-da će se tek s objavom Uredbe u Narodnim novinama (a što nije realno prije rujna) znati konačni uvjeti za priređivanje igara na sreću na uplatnim mjestima kladionica, casina i automat klubova i koje lokacije će moći nastaviti s poslovanjem za priređivače kojima takvo pravo prestaje u ovoj godine , a koje će se morati ugasiti,\n- da priređivači kojima pravo priređivanja prestaje u ovoj godini još ne znaju ni jesu li ostvarili novo pravo priređivanja igara na sreću, \n- da se radi o operativno iznimno zahtjevnom poslu u samoj izvedbi\n- da usklađenost s novim zakonskim okvirom u cijelini (a koji čini Zakon o igramama na sreću, Uredba i četiri primijenjiva pravilnika) predstavlja izvršavanje nekoliko suštinski različitih postupka od kojih je svaki operativno iznimno zahtjevan te\n- da poslovi postavljanja neprovidnih folija na izloge poslovnica podrzumijevaju adekvatne vanjske uvjete (izlozi se tehnički ne mogu obljepljvati pri niskim temperaturama), \npredlaže se izmjena prijelaznih i završnih odredba u dijelu stupanja na snagu ove obveze, na način da se priređivačima kao krajnji rok za uskladom s ovom odredbom odredi dan 1.6.2026.","Nije prihvaćen","Prijedlogom Uredbe implementiraju se mjere društveno odgovornog priređivanja s ciljem smanjenja sve veće dostupnosti igara na sreću, smanjenja vidljivosti i atraktivnosti prostora za igre na sreću te ograničavanja oglašavanja na prostorima za igre na sreću, kako bi se zaustavili uočeni trendovi na tržištu igara na sreću koji uzrokuju negativne posljedice na društvo u cjelini. S obzirom na navedeno, nužno je da se poslovanje priređivača što prije uskladi s odredbama Prijedloga Uredbe."]
[24,"HRVATSKA UDRUGA PRIREĐIVAČA IGARA NA SREĆU","VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU,\nČlanak 7.","• Predložene restrikcije su pretjerane i neusklađene s praksom u drugim djelatnostima. Nema opravdanja da se jedna grana gotovo potpuno liši mogućnosti osnovnog označavanja poslovnog prostora, uzimajući u obzir sve ostale restriktivne mjere usmjerene upravo na zemaljske objekte(identifikacija na ulasku u objekt, fizička udaljenost od širokog spektra objekata bez recipročnosti, obaveza usklade udaljenosti po isteku licence i sl.)\n• Nije moguće ne primijetiti da pojedinci i interesne skupine, nerijetko povezani s farmaceutskim lobijima, opsesivno usmjeravaju fokus isključivo na zemaljske objekte za igre na sreću (land-based), dok potpuno ignoriraju ilegalne online promotore i casina dostupne svima – uključujući maloljetnicima – bez ikakve kontrole. Njihovi “dokazi” uglavnom nisu znanstveno provjereni, ne temelje se na relevantnim istraživanjima, nego na anegdotalnim tvrdnjama i osobnim dojmovima – što je krajnje neutemeljeno za javnu politiku i raspravu.\n• Radi ilustracije, javna pretraga pojma “casino” otkriva niz ilegalnih promotora i oglašivača dostupnih i djeci:\no https://hrk.hr/online-casino/\no https://geek.hr/jackpot/casino/\no https://dr.sc/\no https://www.najboljionlinekasino.com/\no https://kocka.org/casino/\nOvim putem pitamo – zašto se na ove kanale ne reagira, iako su masovno prisutni, lako dostupni i očigledno nelegalni?","Nije prihvaćen","Izmjene regulative igara na sreću usmjerene su na unaprjeđenje sustava odgovornog priređivanja igara na sreću, koji treba znatno učinkovitije štititi društvo od negativnih posljedica priređivanja igara na sreću, te se sukladno navedenom smanjuje vidljivost i atraktivnost prostora za igre na sreću.\nSprječavanje i sankcioniranje promidžbe nelicenciranih priređivača igara na sreću provodi MFIN temeljem odredbi članka 68. Zakona o igrama na sreću i Agencija za elektroničke medije temeljem odredbi Zakona o elektroničkim medijima i Pravilnika o zaštiti maloljetnika u elektroničkim medijima,  podnošenjem optužnih prijedloga sukladno zakonom propisanim prekršajnim odredbama odnosno izricanjem upozorenja, obvezujućih naloga i opomena."]
[25,"GORAN CUNJAK","VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU,\nČlanak 7.","jednobojno zamjenit minimalno u dvobojno,,, vizualno sigurno ljepše nego sva stakla stavit u jednu boju","Nije prihvaćen","Obveza postavljanja jednobojne površine kojom se onemogućava uvid u prostor za igre na sreću propisana je radi zaštite javnosti, osobito maloljetnika i ranjivih skupina društva, od neprimjerene izloženosti igrama na sreću i smanjenju vizualne atraktivnosti prostora za igre na sreću."]
[26,"PRAVOBRANITELJ ZA DJECU","VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU,\nČlanak 7.","Uz članak 7. stavak 4. i članak 8. stavak 6. \n\nPredlažemo ukidanje ovog izuzetka odnosno predviđanje ograničenja, slijedom činjenice da djeca također mogu biti gosti ovih objekata i tako izloženi sadržajima igara na sreću.","Nije prihvaćen","Predloženi izuzetci su propisani zbog njihove uske povezanosti s turističkom ponudom jer imaju specifičnu ulogu u obogaćivanju i proširenju sadržaja namijenjenih turistima."]
[27,"HRVATSKA UDRUGA ZA IGRE NA SREĆU","VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU,\nČlanak 8.","S obzirom na izrazito veliki obujam poslova koje priređivači moraju u svrhu usklađenosti s odredbama ove Uredbe oraditi u iznimno kretkim vremenskim rokovima te radi jednostavnosti i olakšane kontrole usklađenosti s ovom odredbom, predlažemo da se postotni dio zamijeni određivanjem točnih dimenzija oglasnog prostora. Sukladno navedenom, predlažemo da se  čl. 8., st.1. Uredbe izmjeni na način kako slijedi: (1)  Oglašavanje igara na sreću na površini vanjskog dijela prostora za igre na sreću iz članka 7. stavka 2. ove Uredbe te površini vanjskog dijela uplatnih mjesta za lutrijske igre priređivača, na kojem se nalazi glavni ulaz u prostor za igre na sreću, dozvoljeno je u maksimalnim dimenzijama 100 cm x50 cm te isto ne smije pozivati na igranje igara na sreću.","Nije prihvaćen","S obzirom da se prostori za igre na sreću međusobno razlikuju po veličini koja se kreće od minimalnih 10m2 za uplatna mjesta kladionica do minimalnih 400m2 za casina, primjerenije je veličinu prostora za oglašavanje odrediti u postotnom iznosu kako bi ista bila razmjerna veličini prostora za igre na sreću."]
[28,"HRVATSKA UDRUGA PRIREĐIVAČA IGARA NA SREĆU","VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU,\nČlanak 8.","• Predložene restrikcije su pretjerane i neusklađene s praksom u drugim djelatnostima. Nema opravdanja da se jedna grana gotovo potpuno liši mogućnosti osnovnog označavanja poslovnog prostora, uzimajući u obzir sve ostale restriktivne mjere usmjerene upravo na zemaljske objekte(identifikacija na ulasku u objekt, fizička udaljenost od širokog spektra objekata bez recipročnosti, obaveza usklade udaljenosti po isteku licence i sl.)\n• Nije moguće ne primijetiti da pojedinci i interesne skupine, nerijetko povezani s farmaceutskim lobijima, opsesivno usmjeravaju fokus isključivo na zemaljske objekte za igre na sreću (land-based), dok potpuno ignoriraju ilegalne online promotore i casina dostupne svima – uključujući maloljetnicima – bez ikakve kontrole. Njihovi “dokazi” uglavnom nisu znanstveno provjereni, ne temelje se na relevantnim istraživanjima, nego na anegdotalnim tvrdnjama i osobnim dojmovima – što je krajnje neutemeljeno za javnu politiku i raspravu.\n• Radi ilustracije, javna pretraga pojma “casino” otkriva niz ilegalnih promotora i oglašivača dostupnih i djeci:\no https://hrk.hr/online-casino/\no https://geek.hr/jackpot/casino/\no https://dr.sc/\no https://www.najboljionlinekasino.com/\no https://kocka.org/casino/\nOvim putem pitamo – zašto se na ove kanale ne reagira, iako su masovno prisutni, lako dostupni i očigledno nelegalni?","Nije prihvaćen","Izmjene regulative igara na sreću usmjerene su na unaprjeđenje sustava odgovornog priređivanja igara na sreću, koji treba znatno učinkovitije štititi društvo od negativnih posljedica priređivanja igara na sreću, te se sukladno navedenom smanjuje vidljivost i atraktivnost prostora za igre na sreću.\nSprječavanje i sankcioniranje promidžbe nelicenciranih priređivača igara na sreću provodi MFIN temeljem odredbi članka 68. Zakona o igrama na sreću i Agencija za elektroničke medije temeljem odredbi Zakona o elektroničkim medijima i Pravilnika o zaštiti maloljetnika u elektroničkim medijima,  podnošenjem optužnih prijedloga sukladno zakonom propisanim prekršajnim odredbama odnosno izricanjem upozorenja, obvezujućih naloga i opomena."]
[29,"PRAVOBRANITELJ ZA DJECU","VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU,\nČlanak 8.","Uz članak 8. stavak 5.\n\nPredlažemo da se razmotre ove odredbe i način oglašavanja, a posebno vezano za vrste lutrijskih igara budući da postoje lutrijske igre koje predstavljaju viši rizik ovisnosti, stoga za njih ne bi trebala važiti iznimka i biti dopušteno oglašavanje. \n\nPodsjećamo da se Republika Hrvatska obvezala da će odgovarajućim zakonodavnim i upravnim mjerama osigurati takvu zaštitu i skrb djeteta kakva mu je prijeko potrebna za njegovu dobrobit (čl. 3. st. 2. Konvencije o pravima djeteta). \nSmatramo da bi se na predloženi način zaštitio najbolji interes djece u skladu s Konvencijom o pravima djeteta odnosno da bi se prednost dala djeci. Time bi se ujedno roditeljima i odgojno-obrazovnim radnicima i drugim sustavima koji skrbe o djeci olakšala skrb o djeci i mladima te njihovom mentalnom zdravlju. Stoga očekujemo da i propisi koji reguliraju ovo područje budu učinkoviti i fokusirani na najbolji interes djece. \nOtvaranje kockarnica i kladionica na mnogobrojnim mjestima, a posebno u blizini mjesta u kojima djeca organizirano borave, kao i njihovo učestalo oglašavanje, djeci i mladima prenosi pogrešnu poruku i stvara kod njih dojam da je kockanje i klađenje nešto što je „normalno“, uobičajeno, dobro i poželjno. A ono to svakako nije.","Nije prihvaćen","Predloženom odredbom regulira se oglašavanje u slučaju kada se lutrijske igre priređuju unutar prostora za igre na sreću te nema osnove da se ograničava oglašavanje lutrijskih igara unutar automat klubova, casina odnosno kladionica jer se ono ograničava samo na vanjskim dijelovima prostora za igre na sreću."]
[30,"RANKICA BENC","VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU,\nČlanak 8.","Jednostavnije i lako provjerljivo rješenje bi bilo da se propiše najveća dozvoljena dimenzija natpisne ploče ta predmetne objekte; na primjer 50 x 100 centimetara.","Nije prihvaćen","S obzirom da se prostori za igre na sreću međusobno razlikuju po veličini koja se kreće od minimalnih 10m2 za uplatna mjesta kladionica do minimalnih 400m2 za casina, primjerenije je veličinu prostora za oglašavanje odrediti u postotnom iznosu kako bi ista bila razmjerna veličini prostora za igre na sreću."]
[31,"HRVATSKA UDRUGA ZA IGRE NA SREĆU","PROSTORI U KOJIMA JE OBVEZNA PRIMJENA TEHNIČKOG MODELA IDENTIFIKACIJE IGRAČA,\nČlanak 9.","Tehnički model identifikacije, bilo na samim automatima/kladomatima bilo na ulaznim vratima, zahtijeva postavljanje uređaja i/ili implementaciju softvera koje je potrebno nabaviti (s obzirom da su potrebni velikom broju priređivača u velikom broju, rok isporuke iznosi i nekoliko mjeseci), postaviti/implementirati i, ako se isti implementiraju na automate, provesti nadzor od strane Porezne uprave. Obavljanje svih tih radnji, u maksimalnom vremenskom razdoblju od 3 mjeseca (pod uvjetom da Uredba temeljem koje će priređivačima biti poznati uvjeti za obavljanje djelatnosti bude objavljena u rujnu i priređivači ostvare pravo priređivanja u rujnu), nije relana ni izgledna. \nUmjesto propisivanja obveznog tehničkog modela identifikacije za terminale i automate, koji na način i u rokovima kako to Uredba sada predviđa nije moguć, predlaže se da se tekstom Uredbe predvidi obveza identifikacije osoba te definira što identifikacija u suštini znači, a da se priređivačima prepusti način provedbe same identifikacije (ako se njezinom provedbom utvrđuju svi relevantni podaci, za zakonodavca i regulatorno/nadzorno tijelo bespredmetno je provode li se oni uvidom u primjerice osobni identifikacijiski dokument od strane djelatnika priređivača te ručnom provjerom u registru isključenih igrača ili tehničkim ili softverskim rješenjem implementiranim na uređajima/ulaznim vratima).\nU odnosu na samu identifikaciju, ovim se putem skreče pozornost na nedosljednost i kontradiktornost njezine definicije unutar same Uredbe kao i u odnosu Uredbe i Zakona o igrama na sreću te u odnosu na kanal pružanja usluga (terminali/automati/uplatna mjesta poslovnica/automat klubove/casina). Naime, stavkom 4. ovog članka propisano je kako se identifikacijom smatra provjera punoljetnosti osoba i je li osoba upisana u registar isključenih igrača te da se kao takva provodi tehničkim modelom. Sukladno čl. 49. st.1. Zakona o igrama na sreću, a koji je stupio na snagu 1.5.2025., propisano je kako je sudjelovanje u igrama klađenja i igrama na automatima koje se priređuju na uplatnim mjestima kladionica dopušteno samo osobama koje su se identificirale, a identifikacija (prema uputi Ministarstva financija) znači provjeru punoljetnosti osobe i provjeru istovjetnosti osobe uvidom u osobni identifkacijski dokument. Dakle, pravni propis više pravne snage, koji je na snazi i primjenjuje se od 1.5.2025., omogućava identifikaciju i uvidom u osobni identifikacijski dokument i temeljem njega utvrđuje se istovjetnost osobe, a Uredba kao niži pravni propis propisuje da je na uplatnim mjestima poslovnica obvezna identifikacija tehničkim modelom bez provjere istovjetnost osoba. Nadalje, tehnički model identifikacije temeljem Uredbe obvezan je na terminalima i automatima na uplatnim mjestima kladionice ili na ulaznim vratima kladionice (dakle, samo u kladionicima), dok isti nije potreban na automatima/terminalima u automat klubovima/casinima, a sama identifikacija u automat klubovima ne zahtijeva tehnički model. Propisivanje težih i/ili različitih uvjeta pravnim propisom niže pravne snage od onog određenog pravnim propisom više pravne snage protuustavno je i samim time nedopušteno, dok je propisivanje težih uvjeta za jedan kanal pružanja usluga u odnosu na drugi ili druge nepravično s elementima protuzakonitog. Dodatno, stavkom 5. ovog članka propisano je da je identifikacija na terminalima za lutrijske igre samo provjera punoljetnosti (bez provjere registra isključenih osoba!) pa se opravdano postavlja pitanje smisla, svrhe, zakonitosti ili ustavnosti ove odredbe i jasno izvodi zaključak da ovisnici o igrama na sreću slobodno i nesmetano mogu sudjelovati u lutrijskim igrama jer mora da iste nisu igre na sreću, a možda i na taj način mogu povratiti dio iznosa koji su izgubili sudjelujući u drugim vrstama igara i zbog kojih su sad upisani u registar. Slijedom navedenog, i navedene činjenice ovim putem koristimo u prilog potrebi za izmjenom ovog članka na način da se model identifikacije prepusti odluci priređivača. Također, identifikacija bi po svojoj deifiniciji (i biti) trebala uključivati istovjetnost osoba jer se jedino na taj način može postići namjeravana svrha društveno odgovornog priređivanja igara na sreću (u protivnom, svatko bi mogao uzeti osobnu iskaznicu neke druge punoljetne osobe koja nije upisana u registar isključenih igrača i priređivač bi mu tebao dozvoliti sudjelovanje u igrama) te bi se trebala primjenjivati u istom opsegu/definiciji na sve vrste igara na sreću.  Slijedom navedenog, predlaže se izmjena ove odredbe u cijelosti na način da se uskladi sa tekstom Zakona, otkloni nepravičnost, protuustavnost i protuzakonitost.","Djelomično prihvaćen","Zakonom o izmjenama i dopunama Zakona o igrama na sreću u članku 13. kojim je izmijenjen članak 67. Zakona o igrama na sreću propisano je donošenje uredbe koja će regulirati prostore u kojima je obvezna primjena tehničkog modela identifikacije. Stoga je u prijelaznim i završnim odredbama članka 19. stavka 3. propisano da priređivači koji priređuju igre klađenja na samoposlužnim terminalima i na automatima na uplatnim mjestima kladionica, usklađuju svoje poslovanje s odredbama članka 49. stavka 1. Zakona (kada se identifikacija provodi putem tehničkog modela)  do 1. siječnja 2026.\nIz citiranih odredbi razvidno je da se Zakonom o igrama na sreću uz identifikaciju igrača uvidom u identifikacijsku ispravu (postupak identifikacije pojašnjen tumačenjem KLASA: 461-01/25-01/441,URBROJ: 513-07-21-01-25-2 od  28. travnja 2025.), uvodi i tehnički model identifikacije, čija će se posebna obilježja i funkcionalnosti regulirati uredbom. \nTehnički model identifikacije obvezan je na uplatnim mjestima kladionica u kojima su postavljeni samoposlužni terminali i automati, a kako bi se učinkovitije i jednostavnije provodila identifikacija igrača uzet će se u razmatranje prijedlog za proširenje modaliteta njegove primjene.\nSukladno odredbama članka 67.e stavka 1. Zakona o igrama na sreću isključenje iz igre može zatražiti igrač lutrijskih igara na daljinu, stoga tehnički model identifikacije na samoposlužnim terminalima za lutrijske igre provjerava samo punoljetnost igrača."]
[32,"HRVATSKA UDRUGA ZA IGRE NA SREĆU","PRIJELAZNE I ZAVRŠNE ODREDBE,\nČlanak 10. ","Stavci 1. i 3. ovog članka u potpunosti su nejasni i kontradiktorni sami sebi i članku 5. Uredbe:\n- stavak 1. ovog članka, dok se istovremeno poziva na čl.5., st.1. Uredbe, govori o pribavljanju odobrenja za nastavak priređivanja, u roku koji definira kao \"do isteka posljednjeg prava priređivanja. S druge strane, čl. 5., st.1. Uredbe govori da se odobrenja za nastavak priređivanja pribavljaju u roku od 6 mjeseci od dana sklapanja ugovora o pravu priređivanja.\n- stavak 3. ovog članka govori da se zahtjev za izdavanje odobrenja za nastavak rada predaje najkasnije 6 mjseci prije dana isteka prava priređivanja iz stavka 17. ovoga članka. S druge strane, članak 5., stavak 3. Uredbe govori da se takav zahtjev predaje u roku od 30 danaod dana sklapanja ugvoora o pravu preiređivanja. Također, a obzirom ovaj članak ima 6 stavaka, nije jasno na koji se to stavak 17. ovog članka zakonodavac poziva u stavku 3.\nNadalje, nejasan ostaje i pojam \"posljednje pravo priređivanja\". Temeljem Zakona o igrama na sreću, ako se izuzmu lutrijske igre, priređivači mogu ostvariti pravo priređivanja za tri različite vrste igara na sreću i to casino igre, igre na automatima i igre klađenja. U većini slučajeva, svaki od priređivača igara na sreću istovremeno ostvaruje više različitih prava priređivanja koja ističu u različito vrijeme. U tom kontekstu opravdano se postavlja pitanje što znači istek posljednjeg prava priređivanja?\nU odnosu na stavak 5. ovog članka, a u skladu s danim obrazloženjima i komentarima upisanim kod članaka 7., 8. ove Uredbe, predlaže se izmjena prijelaznih i završnih odredba u dijelu stupanja na snagu, na način da se priređivačima kao krajnji rok za uskladom s ovim odredbama odredi dan 1.6.2026.\nU odnosu na stavak 5. ovog članka, a u skladu s danim obrazloženjima i komentarima upisanim kod članka 9. ove Uredbe te za slučaj da zakonodavac i nadalje inzistira na tehničkom modleu identifikacije, predlaže se izmjena prijelaznih i završnih odredba u dijelu stupanja na snagu članka 9., na način da se priređivačima kao krajnji rok za uskladom s ovim odredbama odredi dan 1.6.2026.\nU odnosu na stavak 6. navodimo kako je Uredba, ako se uzme u obzir obrazloženje i sam naziv iste, donesena s ciljem uspostave mjera društveno odgovornog priređivanja igara na sreću. Imajući to na umu, ovaj stavak protivan je smislu i svrsi njenog donošenja jer bi od primjene pojedinih mjera neki priređivači još godinama bili izuzeti, a ostaje otvorenim i pitanje prava Hrvatske lutrije obzirom ista sva prava priređivanja stječe temeljem samog Zakona.","Nije prihvaćen","Stavci 1., 2. i 3. članka 10. Uredbe propisuju rok u kojem Hrvatska Lutrija d.o.o. mora uskladiti svoje poslovanje radi nastavka obavljanja djelatnosti na lokacijama koje ispunjavaju uvjete iz članka 5. stavka 1. ove Uredbe. Navedeno usklađenje mora se provesti najkasnije do isteka posljednjeg važećeg prava priređivanja igara na sreću - dodijeljenog sukladno odredbama Zakona o igrama na sreću (»Narodne novine«, br. 87/09., 35/13., 158/13., 41/14., 143/14. i 114/22.)."]
[33,"HRVATSKA UDRUGA PRIREĐIVAČA IGARA NA SREĆU","PRIJELAZNE I ZAVRŠNE ODREDBE,\nČlanak 11.","Smatramo kako predmetna Uredba, u svom trenutnom obliku i rokovima, nameće iznimno složena tehnička i logistička rješenja koja se moraju implementirati kod velikog broja priređivača igara na sreću te na znatnom broju fizičkih lokacija diljem Republike Hrvatske. Riječ je o procesima koji zahtijevaju značajna ulaganja, nabavu specijalizirane opreme, razvoj i integraciju novih softverskih rješenja, provedbu testiranja, edukaciju zaposlenika te prilagodbu poslovnih procedura. Sve navedeno potrebno je uskladiti uz istodobno održavanje nesmetanog poslovanja, što predstavlja dodatni izazov.\n\nUzimajući u obzir i to da dio propisanih rješenja podrazumijeva nabavu opreme i usluga od vanjskih dobavljača, na koje priređivači nemaju potpunu kontrolu u pogledu rokova isporuke, te da su pojedini tehnički standardi i detaljne upute još uvijek u fazi razrade, jasno je da ovako kratak rok provedbe može rezultirati nepotpunim ili neusklađenim rješenjima. Posljedično, to može dovesti do tehničkih problema, prekida rada ili pada kvalitete usluge, što izravno utječe na korisnike i ugled same industrije.\n\nStoga predlažemo produljenje roka za usklađivanje, odnosno odgodu stupanja na snagu svih pratećih propisa vezanih uz Zakon o igrama na sreću, kako bi se omogućilo dovoljno vremena za kvalitetnu, sigurnu i ujednačenu implementaciju, bez narušavanja stabilnosti poslovanja i tržišta.","Nije prihvaćen","Prijedlogom Uredbe implementiraju se mjere društveno odgovornog priređivanja s ciljem smanjenja sve veće dostupnosti igara na sreću, smanjenja vidljivosti i atraktivnosti prostora za igre na sreću te ograničavanja oglašavanja na prostorima za igre na sreću, kako bi se zaustavili uočeni trendovi na tržištu igara na sreću koji uzrokuju negativne posljedice na društvo u cjelini. S obzirom na navedeno, nužno je da se poslovanje priređivača što prije uskladi s odredbama Prijedloga Uredbe."]
[34,"HRVATSKA UDRUGA PRIREĐIVAČA IGARA NA SREĆU","UREDBA,\n OBRAZLOŽENJE","Smatramo kako predmetna Uredba, u svom trenutnom obliku i rokovima, nameće iznimno složena tehnička i logistička rješenja koja se moraju implementirati kod velikog broja priređivača igara na sreću te na znatnom broju fizičkih lokacija diljem Republike Hrvatske. Riječ je o procesima koji zahtijevaju značajna ulaganja, nabavu specijalizirane opreme, razvoj i integraciju novih softverskih rješenja, provedbu testiranja, edukaciju zaposlenika te prilagodbu poslovnih procedura. Sve navedeno potrebno je uskladiti uz istodobno održavanje nesmetanog poslovanja, što predstavlja dodatni izazov.\n\nUzimajući u obzir i to da dio propisanih rješenja podrazumijeva nabavu opreme i usluga od vanjskih dobavljača, na koje priređivači nemaju potpunu kontrolu u pogledu rokova isporuke, te da su pojedini tehnički standardi i detaljne upute još uvijek u fazi razrade, jasno je da ovako kratak rok provedbe može rezultirati nepotpunim ili neusklađenim rješenjima. Posljedično, to može dovesti do tehničkih problema, prekida rada ili pada kvalitete usluge, što izravno utječe na korisnike i ugled same industrije.\n\nStoga predlažemo produljenje roka za usklađivanje, odnosno odgodu stupanja na snagu svih pratećih propisa vezanih uz Zakon o igrama na sreću, kako bi se omogućilo dovoljno vremena za kvalitetnu, sigurnu i ujednačenu implementaciju, bez narušavanja stabilnosti poslovanja i tržišta.","Nije prihvaćen","Prijedlogom Uredbe implementiraju se mjere društveno odgovornog priređivanja s ciljem smanjenja sve veće dostupnosti igara na sreću, smanjenja vidljivosti i atraktivnosti prostora za igre na sreću te ograničavanja oglašavanja na prostorima za igre na sreću, kako bi se zaustavili uočeni trendovi na tržištu igara na sreću koji uzrokuju negativne posljedice na društvo u cjelini. S obzirom na navedeno, nužno je da se poslovanje priređivača što prije uskladi s odredbama Prijedloga Uredbe."]
[35,"HRVATSKA UDRUGA PRIREĐIVAČA IGARA NA SREĆU","UREDBA,\n OBRAZLOŽENJE","Predloženi akt zahtijeva hitnu i temeljitu reviziju. Potrebno je:\n• Ukloniti prostor za manipulacije i osobna, arbitrarna, tumačenja,\n• Ukloniti pravne praznine,\n• Osigurati jednak tretman svih oblika priređivanja,\n• Ponoviti javno savjetovanje u realnom, zakonski propisanom roku, izvan perioda godišnjih odmora,\n• Usmjeriti se na stvarne izvore rizika – prvenstveno ilegalno online priređivanje – umjesto na mjere koje omogućuju koncentraciju fizičkih objekata i zanemaruju glavne izvore izloženosti ranjivih skupina.","Nije prihvaćen","Prijedlog Uredbe donosi se temeljem odredbi Zakona o izmjenama i dopunama Zakona o igrama na sreću koji je stupio na snagu 1. svibnja 2025. a kojim je propisan i rok za donošenje uredbe te se s obzirom na navedeno nije moglo postići da procedura donošenja predmetnog akta završi prije ljetnog razdoblja. \nSukladno obrazloženju objavljenom na stranicama eSavjetovanja, trajanje savjetovanja u vremenu od 20 dana određeno je kako bi se priređivači igara na sreću što ranije upoznali s pravilima uređenja prostora za igre na sreću i funkcionalnostima tehničkog modela identifikacije igrača (osobito s aspekta vremena potrebnog za provedbu postupka javne nabave) kako bi iste mogli prilagoditi u zakonski propisanom roku do 1. siječnja 2026.\nDo donošenja novele Zakona o igrama na sreću, provedene normativne izmjene vezane uz područje igara na sreću bile su usmjerene na reguliranje zabrane obavljanja gospodarske djelatnosti putem interneta priređivačima koji nisu stekli pravo priređivanja igara na sreću temeljem važećih propisa u Republici Hrvstkoj. Zabrana rada  se provodi blokadom internet stranica  i blokadom uplata u igre priređivača koji nisu stekli pravo priređivanja. \nTijela državne uprave, u okviru svojih nadležnosti, daju tumačenja propisa kada je potrebno razjasniti kako bi se postigla jedinstvena primjena i uskladila različita tumačenja propisa te će Ministarstvo financija, Porezna uprava, ukoliko se pokaže potrebnim, isto učiniti i vezano uz primjenu odredbi predmetnog Prijedloga Uredbe."]
[36,"HRVATSKA UDRUGA PRIREĐIVAČA IGARA NA SREĆU","UREDBA,\n OBRAZLOŽENJE","Predloženi akt nije usklađen sa Zakonom o igrama na sreću niti s relevantnim podzakonskim propisima - Pravilnicima i drugim normativnim aktima - te ostavlja širok prostor za različita i subjektivna tumačenja. Umjesto jasnog i jednoznačnog normiranja, tekst otvara mogućnosti manipulacija i proizvoljnih interpretacija, što će neizbježno dovesti do pravnih sporova, povećanja troškova i neravnomjerne primjene u praksi.\n\nVremenski okvir savjetovanja, proveden “tiho” i u jeku ljetnih godišnjih odmora, predstavlja grubo ograničavanje sudjelovanja šire javnosti i svih relevantnih dionika. Takav postupak suprotan je temeljnim načelima transparentnosti i participativnog donošenja propisa, propisanima Zakonom o pravu na pristup informacijama, Zakonom o procjeni učinaka propisa i Kodeksom savjetovanja (NN 140/2009). Ti propisi jasno nalažu:\n• da se savjetovanja provode pravovremeno i otvoreno, uz objavu svih relevantnih materijala,\n• da se osigura najmanje 30 dana za očitovanja, osim u iznimnim slučajevima koji moraju biti posebno obrazloženi,\n• da se svim zainteresiranima omogući jednak pristup i stvarna mogućnost sudjelovanja.\n\nUsporedba s dobrom praksom drugih država članica EU (npr. UK - konzultacije traju često i 12 tjedana; Njemačka - višefazne javne rasprave; Nizozemska - kombinacija digitalnih i fizičkih konzultacija) dodatno potvrđuje da je ovdje riječ o namjerno suženom i netransparentnom postupku.\n\nOčito je da je ovo eSavjetovanje provedeno u razdoblju kada većina građana i stručne javnosti nije bila dostupna te u kraćem roku od propisanog - čime se svjesno onemogućilo kvalitetno sudjelovanje.\nPredlažemo ponovno savjetovanje u redovnom, zakonski propisanom roku, izvan perioda kolektivnih godišnjih odmora.\n\nPrimjetno je i nesporno da su predložena rješenja gotovo isključivo usmjerena prema zemaljskim objektima za igre na sreću (land-based). Budući da važeći Zakon, predložena Uredba i Pravilnici obuhvaćaju sve vrste priređivača, ovakva selektivnost je nelogična, nerazumna i kontraproduktivna.\n\nOštro pitamo – kome točno smeta jedan oblik priređivanja i zašto se, unatoč zakonskoj obvezi jednakog postupanja, izostavlja donošenje sveobuhvatnih mjera koje bi obuhvatile i pitanje ilegalnih aktivnosti? Odgovor na ovo pitanje više se ne može izbjegavati.\n________________________________________\n\nUkidanje mjere minimalne udaljenosti između casina i automat klubova\n\nUkidanje obveze minimalne udaljenosti od 500 metara između casina i automat klubova spominje se “tiho” i pravno nespretno, ovdje i u samim izmjenama Pravilnika - pri čemu bi i laik mogao pretpostaviti da se radi o “sitnoj korekciji”, a ne radikalnom rušenju temeljne logike prostornog rasporeda. Takav pristup direktno narušava povjerenje u regulatorni proces.\n\nNužno je uskladiti ovu pravnu nedorečenost i nesklad s izmjenama i dopunama Pravilnika, u kojem se predmetni članak briše samo djelomično(Čl. 3. Nacrta prijedloga Pravilnika o izmjenama i dopunama Pravilnika o prostornim i tehničkim uvjetima priređivanja igara na sreću u casinima, na automatima i uplatnim mjestima kladionica). Potrebno je jasno i transparentno reći: ukidamo distancu od 500 metara između AUTOMAT KLUBOVA I CASINA - i ovo je obrazloženje zašto. Sve drugo je pravno i komunikacijski neodgovorno.\n\nPosljedice: u pojedinim naseljima ili gradskim četvrtima mogli bismo svjedočiti scenarijima gdje se pet ili više objekata iste namjene nalazi doslovno jedan do drugoga. Koja je tada svrha Zakona? Jesu li saborski zastupnici svjesno podržali ovakav rasplet? Kako će se pred javnošću opravdati mjera koja izravno proturječi razlozima ranije uvedenih prostornih ograničenja? Jesu li brojni negativni komentari tijekom donošenja Zakona zapravo bili podrška upravo ovakvom ishodu? Što se krije iza ove odredbe? Kako će nadležna tijela objasniti ovu izmjenu kada njezine posljedice postanu očite?\nI, konačno - jesu li pojedini članovi interesnih političkih grupa uzaludno hodali centrom Zagreba i javno nabrajali objekte za igre na sreću, ako sada istim tim izmjenama omogućuju njihovu još veću koncentraciju?\n\nSnažno se protivimo predloženom rješenju i odlučno tražimo zadržavanje postojeće regulative, odnosno distance od 500 metara između automat klubova i casina.","Nije prihvaćen","Prijedlog Uredbe donosi se temeljem odredbi Zakona o izmjenama i dopunama Zakona o igrama na sreću koji je stupio na snagu 1. svibnja 2025. a kojim je propisan i rok za donošenje uredbe te se s obzirom na navedeno nije moglo postići da procedura donošenja predmetnog akta završi prije ljetnog razdoblja. \nSukladno obrazloženju objavljenom na stranicama eSavjetovanja, trajanje savjetovanja u vremenu od 20 dana određeno je kako bi se priređivači igara na sreću što ranije upoznali s pravilima uređenja prostora za igre na sreću i funkcionalnostima tehničkog modela identifikacije igrača (osobito s aspekta vremena potrebnog za provedbu postupka javne nabave) kako bi iste mogli prilagoditi u zakonski propisanom roku do 1. siječnja 2026.\nTakođer, s obzirom da se Prijedlogom Uredbe regulira obveza usklađenja lokacija na kojima se priređuje igre na sreću s propisanim prostornim i tehničkim uvjetima, koje su priređivači obvezni provesti nakon ponovnog stjecanja prava priređivanja, bilo je neophodno da priređivači igara klađenja kojima 26. listopada 2025. istječe pravo priređivanja, pravovremeno raspolažu informacijom o uvjetima  nastavka rada na lokacijama na kojima su već priređivali igre klađenja.\nDo donošenja novele Zakona o igrama na sreću, provedene normativne izmjene vezane uz područje igara na sreću bile su usmjerene na reguliranje zabrane obavljanja gospodarske djelatnosti putem interneta priređivačima koji nisu stekli pravo priređivanja igara na sreću temeljem važećih propisa u Republici Hrvatskoj. Zabrana rada se provodi blokadom internet stranica  i blokadom uplata u igre priređivača koji nisu stekli pravo priređivanja. \nNovela Zakona o igrama na sreću te nastavno predmetni Prijedlog Uredbe usmjereni su prema zaštiti igrača budući da je analiza tržišta igara na sreću kao osnovnu problematiku istakla agresivno oglašavanje igara na sreću u medijima od strane priređivača s dozvolom priređivanja igara na sreću u Republici Hrvatskoj i problem razvoja ovisnosti o igrama na sreću, zbog povećanja broja osoba koji koje su sklonost prekomjernom igranju razvile sudjelujući u igrama na sreću priređivača koji imaju stečeno pravo priređivanja u Republici Hrvatskoj.  \nUredbom je propisano da udaljenost automat klubova i casina od odgojno-obrazovnih ustanova i vjerskih objekata ne smije biti manja od 500 metara.  Navedena mjera u kombinaciji s mjerama koje reguliraju  način vanjskog uređenja prostora za igre na sreću i oglašavanje na vanjskim dijelovima prostora za igre na sreću adekvatne su za postizanje cilja smanjenje dostupnosti i vidljivosti igara na sreću,  radi zaštite maloljetnika i ranjivih skupina od štetnih utjecaja igara na sreću i smanjivanje poticanja na sudjelovanje u igrama na sreću."]